钦定古今图书集成/理学汇编/文学典/第168卷 > 《徐偃王碑》前人
## 钦定古今图书集成/理学汇编/文学典/第168卷 > 《徐偃王碑》前人

《徐偃王碑》，昌黎韩愈撰，徐放书，碑故在集中，以其文
相校不失，盖碑近而传者众，故得不误。愈于此碑序
事淹该华实，不似《黄陵》等碑错杂无序，骎骎上薄，汉、
周不造其极，则不止魏、晋、宋、齐，糠秕殆尽，略无馀习，
可谓至矣。昔人尝谓公于文浑然一出于己，不蹈藉
前人，横骜直肆，恢奇衍溢。今考其言曰：“徐不忍斗其
民，北走彭城武原山下，百姓随而从之万有馀家，因
号其山为徐山。”此即范晔《汉书》全用其语。偃西王母
事，尽录《穆天子传》，“朱弓赤矢，采祥瑞志。”然则愈于文，
盖亦未尝不用前人语，但使人不觉如己出也。其曰：
“故制朴角”，昔人尝改为桷，《淮南子》曰：“尧朴角不斲，素
题不枅。”愈于书无不用也。